ഇരുട്ടി വെളുത്തപ്പോള് വീടില്ലാതായി വടക്കേമലക്കാര് വെയ്റ്റിംഗ് ഷെഡില് പീരുമേട്: ശനിയാഴ്ച ഇരുട്ടി വെളുത്തപ്പോള് വീട് നിലംപതിച്ചു. കഴിഞ്ഞ നാലുദിവസം രാത്രി കഴിഞ്ഞത് വെയ്റ്റിംഗ് ഷെഡില് ഇതര സംസ്ഥാന തൊഴിലാളികളോടൊപ്പം. വടക്കേമലയില് ഉണ്ടായ മഴക്കെടുതിയില് വീട് പൂര്ണമായും നിലംപതിച്ച സണ്ണി പുല്ലുമറ്റത്തില്, ജോസ് പൂല്ലുമറ്റത്തില്, തന്പി വടക്കേപറന്പില്, തുടങ്ങിയ പ്രദേശവാസികള് കഴിഞ്ഞ നാലുരാത്രി ചിലവഴിച്ചത് വെയിറ്റിംഗ് ഷെഡിലാണ്. ഇട്ടിരുന്ന വസ്ത്രങ്ങളൊഴികെ ഉണ്ടായിരുന്നതെല്ലം നഷ്ടപ്പെട്ടവര് ഇനി എന്തുചെയ്യണമെന്നറിയാതെ കഴിയുകയാണ്. സമീപ പ്രദേശത്തെ ഇതര സംസ്ഥാന തൊഴിലാളികളും ഇവര്ക്കൊപ്പമുണ്ട്. ഇവരുടെ വീടുകളിലെ സ്ത്രീകള് അയല്വീടുകളിലും ക്യാന്പുകളിലുമായാണ് കഴിയുന്നത്. വടക്കേമലയില് മൂന്നു ക്യാന്പുകള് പ്രവര്ത്തിക്കുന്നുണ്ട്. വടക്കേമല സെന്റ് സെബാസ്റ്റ്യന്സ് സ്കൂളിലും പാലായില് കെട്ടിടത്തിലും പൊട്ടന് കുളം ലയത്തിലുമായാണ് ക്യാന്പുകള് പ്രവര്ത്തിക്കുന്നത്. 126 പേരാണ് ക്യാന്പില് തുടരുന്നത്. മണ്ണിടിഞ്ഞ സ്ഥലങ്ങളില് അപകടമായ രീതിയില് തിട്ടയും വലിയ പാറക്കല്ലുകളും അവശേഷിക്കുന്നതിനാല് വീടുകളിലേക്ക് മടങ്ങുവാന് ഇവര് ഭയക്കുകയാണ്.